Dös erste Mal! O mei, dös is
Scho lang. A Jahr' a fufzgi gwiß.
Ja, selm Mal war i no im Schwung
Und war so dumm und war so jung!
Wia hat si 's Leb'n anderst g'schaugt
Und war so schö und hat ma taugt!
An Herrgott hätt' i d' Welt o'kafft
Und mit'n Teufi hätt' i g'rafft.
A Hirsch kunnt aa net frischa sei,
Als wia'r i g'wes'n bi. O mei,
Was bin i selm mal umma g'rennt!
A jede Sennd'rin hab' i kennt.
Wia hat's mi selm mal umma trieb'n!
Bei oana – bin i hänga blieb'n.
A Wei, a Kind, a Sorg, a Haus –
Und mit'n Lüftisei' war's aus.
Und g'scheida werst und kimmst in d' Jahr,
Na bist auf oamal aus da G'fahr.
Da brauchst na gar koan Angst net z' hamm,
Denn 's Dummsei' bringst scho nimma z'samm.
An alta Hirsch, der sell setzt z'ruck
Und laßt de junga bei de Stuck.